**Írásos tájékoztató a 2018. évi Falunap tervezési időszakának jelen állásáról, Kardoskút Község Önkormányzatának Képviselő-testülete részére, a 2018. február 22-i soros testületi ülésre.**

Tisztelt Képviselő-testület!

A 2018. január 25-i soros testületi ülésen elhangzottak alapján tájékoztatást adok a XIX. Falunap előkészületeinek jelen állásáról.

A falunap időpontjául 2018. július 14. napját jelölte ki a tisztelt Képviselő-testület, egyben felkért egy bizottság létrehozására, amelynek tagjai a Falunap szervezői munkájában részt vesznek. A bizottság tagjai: Lengyel György polgármester, Ramaszné Tóth Ibolya a közalapítvány kuratóriumi elnöke, Őzse Zoltán a helyi kulturális egyesület elnöke, Kocsis Péter a helyi faluszépítő és turisztikai egyesület elnöke, Radics Vivien megbízott kirendeltségvezető, Patócs Éva vezető óvónő, Török Attila családgondozó és Szabóné Miklós Ildikó a közalapítvány tagja.

A bizottság első összejövetele 2018. február 21-én lesz. Erre az időpontra azért esett a választásom, mert a lakosság részére felhívást tettünk közzé szórólapon illetve az interneten, hogy javaslataikat várjuk a falunap programjaival, fellépőivel kapcsolatosan. A javaslatok leadási határideje 2018. február 20-a.

A programokkal kapcsolatban az elmúlt ülés végén elhangzott, hogy Lengyel György polgármester úr felvette a kapcsolatot az Orosházi Lovassport Egyesület újonnan kinevezett elnökével, s a jelenlegi állás szerint a falunap keretén belül akár ismételten megvalósulhat egy gyep derby, a tavalyi versenyhez hasonlóan.

Emellett tárgyalási folyamatban van az évekkel ezelőtt több alkalommal településünkön is áthaladó veterán gépjárművek találkozójának újbóli meghívása, amely hagyomány a Kardoskúton élt Nagy László és családjához kötődik. Nagy Zsoltot meghívtam a bizottság első összejövetelére.

Az elmúlt testületi ülésen elhangzottak alapján, a falunap programjának kialakításánál a bizottság tagjaival figyelembe vesszük, hogy a nap programrészeit „fajsúlyozzuk”, s az elmúlt testületi ülésen elhangzottak szerint az esti-éjszakai időszakra helyezzük a hangsúlyt a fellépők tekintetében. A műfaji változatosság mellett a különböző korosztályok igényeinek figyelembe vételét továbbra is fontosnak tartom.

A falunapi színpadot az idei évben is Csanádapáca önkormányzata díjmentesen biztosítja településünknek, amelyet köszönettel veszünk.

Bízom benne, hogy a soros testületi ülés időpontjára a fentiektől több információval is tudok szolgálnia tisztelt Képviselő-testületnek.

Kardoskút, február 12.

Vargáné Neller Borbála Tünde

művelődésszervező